महाराष्ट्र में सत्ता गंवाने वाली बीजेपी को नए समीकरण से अब लग सकता है एक और तगड़ा झटका  
विधान परिषद में पहले साल में ही 20 से 26 सीटें गंवा सकती है बीजेपी
गवर्नर नॉमिनी और विधानसभा से चुनकर आने वाली सीटें कम हो जाएंगी
महाराष्ट्र में वर्तमान में बीजेपी के पास 22 विधान परिषद सीटें
अगर कांग्रेस-एनसीपी और शिवसेना की सरकार आ गई तो गवर्नर नॉमिनी और विधानसभा से चुनकर आने वाली सीटें कम हो जाएंगी. स्थानीय स्वराज्य संस्थाओं में भी बीजेपी को काफी सीटों का नुकसान होगा.
साल 2020 में राज्यपाल मनोनीत 12 सीटें, विधायकों द्वारा चुनी जाने वाली 9 सीटें और स्थानीय स्वराज्य संस्थाओं से चुनी जाने वालीं 5 सीटें रिक्त हो रही हैं. वर्तमान में बीजेपी के पास 22 विधान परिषद सीटें हैं. अगर शिवेसना-बीजेपी साथ में मिलकर सरकार बनातीं तो बीजेपी को 26 में से कम से कम 13 सीटें मिलतीं.
सत्ता के बदलते इस नए समीकरण से बीजेपी के चुने हुए विधायकों को मंत्री पद हाथ से धोने का मलाल तो है ही लेकिन उससे भी बड़ा झटका राज्यपाल मनोनीत 12 सीटों पर आंख गड़ाए उन नेताओं को है जिनसे विधान परिषद सदस्य बनाने का वादा किया गया था. उनका तो राजनीतिक करियर ही दांव पर लग गया है.